LidanRubinov/Halacha-QA huggingface dataset:
שאלה: קפוארה צנועה וחסודה: אני עוד מעט בת 12 ואני אצטרך לשמור נגיעה. אני בחוג קפוארה (לחימת ריקוד ברזילאית) ובקפוארה לוחצים את היד לפני שאתה משחק וגם במשחק עצמו חייבים לגעת בשחקן השני. אני אוהבת את החוג הזה ואני לא רוצה להפסיק אותו אז הייתי רוצה לדעת האם מותר לי לנגוע במשחק בבן? חברות שלי לא שומרות נגיעה. זה חובה לשמור נגיעה? זה כתוב בתורה?
תשובה: חובה לשמור נגיעה וזה איסור מהתורה. ואני מבין שאין שום ברירה שלא לגעת בשחקן השני באיזה שהוא שלב של המשחק. ואם אפשר במשחק שאת תשחקי מול בת כמוך אז מותר, ואם לא, אז זה בעיה כי גם את עושה איסור וגם מכשילה אחרים באיסור. לכן אינני רואה ברירה אלא להפסיק לשחק. ובעז"ה מן השמים יסייעו לך למצוא משחקים אחרים שתמצאי בהם ענין ואתגר וימלאו את שאיפותייך ורצונותייך. הרב רואי מרגלית.
שאלה: מותר לדבר עם בנות?: מה הגבול לדיבור עם בנות?
תשובה: "ואל תרבה שיחה עם האשה באשתו אמרו כל שכן באשת חברו" (פרקי אבות). שיחה עם אשה שאינה ממשפחתו הקרובה, צריכה להיות נימוסית ועניינית. לדוגמא: אם אדם עובד עם נשים הוא יכול לומר בבוקר "בוקר טוב" כשהוא מגיע לעבודה ולדבר על ענייני עבודה ואספקת מידע וכד'. אין מקום לשיחות חברה חוויתיות וכדו'. הרב רואי מרגלית. לתשובת הרב זלמן ברוך מלמד. האם מותר ללוות בנות לפעולת בני עקיבא?
שאלה: הכותל המערבי יישאר לנצח?: האם ישנה נבואה שהכותל המערבי לא יחרב? איפה זה כתוב?
תשובה: כתוב בשיר השירים: "הנה זה עומד אחר כתלנו משגיח מן החלונות מציץ מן החרכים" זהו כותל המערבי של בית המקדש שלא זזה משם שכינה לעולם. הרב רואי מרגלית.
שאלה: לקט שכחה ופאה - גם היום?: אני מערוץ לוגי- ערוץ מדע לילדים בטלוויזיה (ערוץ 7 בכבלים הדיגיטליים). התוכנית שלנו נקראת "לכו חפשו" ובה ילדים שואלים שאלות דרך אתר האינטרנט ואנו עונים להם בשידור חי ונותנים להם כלים לחיפוש המידע בעצמם. אשמח אם תוכלו לענות לי על שאלה ששאל ילד: האם היום עוד שומרים על החוק מהתנ"ך: "ובקוצרכם את קציר ארצכם."?
תשובה: בעקרון כן, אלא שבימינו השדות רחוקים מהעיר והקציר הדישה והטחינה נעשים בצורה מכנית רות גדולות ואין עני המסוגל ללקט את המגיע לו ולאפות לחם. זול ופשוט לו יותר לקנות לחם במכולת. אין מצוה להשאיר את הלקט השכחה והפאה בשדה לציפורים או לגנבים. בכל זאת יש משקים העורכים הסכם עם מוסדות צדקה ואת תמורת החלק המגיע לצדקה נותנים לאותם מוסדות. כדאי לברר פרטים בשעלבים ובמבוא חורון.
שאלה: נוסח תפילה לבחורה תורכיה: אני בחורה מבית ספרדי (הוריי ממוצא תורכי), אשר בכל שנות לימודיי עד לאוניברסיטה, התחנכתי במוסדות בהם נוסח התפילה היה אשכנזי. אני מתפללת ומברכת בנוסח זה, אבל לאחרונה חשבתי שאולי אני טועה ועליי להתפלל בנוסח ספרד ועדות המזרח. מה דעת הרב בנושא?
תשובה: אני סומך על שיטת המהרשד"ם, מגדולי פוסקי ספרד, שאומר שכל הנוסחאות טובות ואם אדם התרגל לנוסח מסוים, הוא אינו חייב להחליפו אפילו אם זה אינו נוסח אבותיו.
שאלה: מעשר כספים מתוכנית חיסכון: החוסך כסף בתוכנית חסכון או קופת גמל, כיצד יפריש מעשר כספים, האם לפני שהוא מפקיד אותו בחסכון או אחרי שיוציא מהחסכון?
תשובה: כיוון שצריך להפריש מעשר מכל כסף שמגיע אליו, ממילא ברור שעליו להפריש מעשר מהכסף שהוא מתכוון להפקיד בתוכנית החסכון. ולאחר שיגיע זמן הפירעון, יעשה חשבון כמה רווח ריאלי היה לו על החסכון, וממנו יפריש מעשר. כלומר את ההצמדה למדד לא יחשיב כרווח, אלא רק מהאחוזים שקיבל בהיתר עסקה יפריש מעשר. ובדיעבד, מי שלא הפריש מעשר מהכסף שהפקיד בתוכנית החסכון או קופת הגמל, יפריש מעשר מכולו כאשר יפדה את כספו. אולם לכתחילה צריך להפריש לפני ההפקדה, מפני שצרכי עניים ותלמוד תורה מרובים, ואין לעכב את מתן המעשר עד לפדיון החסכון. לתשובת הרב זלמן ברוך מלמד.
שאלה: קיזוז הפסדים ממעשר כספים: מי שהשקיע את כספו במניות או קרנות נאמנות, בחלקם הפסיד ובחלקם הרוויח, האם יכול לקזז את הפסדיו מרווחיו?
תשובה: מקזזים את ההפסדים מהרווחים. ובכל תקופה של כמה חודשים או שנה יש לערוך חשבון כללי. ואם בסך הכל הרוויח - יפריש מהרווח מעשר. ואם בסך הכל הפסיד - פטור מלהפריש מעשר. ורק לאחר שיכסה את הפסדיו ויתחיל להרוויח, יתחייב שוב בהפרשת מעשר כספים. להמשך הדיון בנושא.
שאלה: ש"ץ שחי עם נוכריה, מותר?: בנסיעותי לאירופה אני מתפלל בבית הכנסת היחיד באיזור הקורא לעצמו "אורתודוכסי". הרב שם הוא מארה"ב שהיה פעם רב קונסרבטיבי בנו של קונסרבטיבי, וכשקיבל את תפקיד הרבנות ואמרו לו שצריך להיות אורתודוקסי, קיבל ע"ע להיות אורתודוקסי. לאחרונה נודע לנו שהש"ץ הקבוע חי עם נוכריה וכן עובד כמשגיח כשרות תחת הרב הנ"ל. כששאלנו את הרב על כך הוא אמר שהוא לא רוצה לרחק אנשים כיוון שהוא חושש שיישאר בסוף ללא מנין. לדבריו הוא אף שאל דיין מלונדון, שאמר לו שאינו מוצא לזה היתר, אך אינו חייב לשמוע בקולו. בינתיים הרב עצמו ניגש לעמוד, אך הדבר לא תוקן באופן רשמי. בנוסף, מידי שבת בשבתו, לאחר התפילה, עולה על הבימה ילד גוי (שאביו יהודי ישראלי) ושר בקול את "שיר הכבוד". האם מותר להתפלל עם ש"ץ כזה? האם כשאני מתפלל שם אני נותן הכשר להנהגות פסולות אלו (ואולי אחרות שאינני יודע עליהן)?
תשובה: בעיקרון אין להתפלל בביכנ"ס כזה. באשר למדיניותו של הרב פנה נא לועידת רבני אירופה, כיוון שעד כמה שידוע לי אין לכל רב סמכות לגייר אלא רק לבתי דין מוכרים. אתם יכולים לבוא רק לאותן תפילות שאין בהן בעיות (אם יש כאלה), אך יש מקום גם להעדיף תפלה ביחידות מאשר תפילה בבית כנסת כזה.
שאלה: ספירת העומר לפני צאת הכוכבים: בבית כנסת בחו"ל שאני נוהג להתפלל בו הרב מברך בשם ומלכות על ספירת העומר לאחר השקיעה אך לפני צאת הכוכבים. הרב אומר שאחרת הציבור לא יברך כלל בבית. הרב היה פעם קונסרבטיבי, אך היום הוא מציג עצמו כאורטודוקסי (זה הותנה במינויו לרב הקהילה). האם זה מותר? הציבור שם באמת חלש מאוד מבחינה דתית.
תשובה: לכתחילה צריך לספור ספירת העומר לאחר צאת הכוכבים וכן נוהגים המדקדקים במצות. אך אם יש חשש שהציבור ילך לביתו וישכח ולא יספור, אפשר לספור לאחר השקיעה (הגר"ע יוסף). בכל זאת אולי כדאי לחזור ולספור בלי ברכה לאחר צאת הכוכבים אם יזכור. הרב רואי מרגלית.
שאלה: כפייה בחינוך לתפילה: בני בן ה8 מתקשה בנושא התפילה. הוא בא איתי לבית הכנסת רק בשבת וגם זה בקושי וכשהוא נמצא הוא רק קורא דפים של פרשת שבוע וספרות קודש לילדים. אפילו שמע ושמונה עשרה הוא לעיתים מסרב לומר. האם לכפות עליו ולהאבק איתו בנושא זה?
תשובה: לא לכפות עליו את התפלה אלא להסביר לו מה היא התפילה ולתת לו לעכל את הדברים בקצב שלו. יותר טוב שהבן יגיע לבד לרצון להתפלל אפילו אם זה יקח קצת זמן.
שאלה: מעשרות וקיזוז הפסדים - המשך: הרב פסק שניתן להתייחס למסחר בבורסה כאל עסק אחד ולקזז את ההפסדים מהרווחים. הפסדתי בבורסה סכום של עשרת אלפים שקלים. יצאתי מהבורסה והשקעתי את יתרת הכסף בפיקדון בבנק. האם מעתה, הרווחים שייצברו מחוייבים במעשר או שניתן להחשיב את ההפסד? כדי לחדד את השאלה, האם אני יכול להחשיב את ההפסד בבורסה כפטור למעשרות, עד שיצטבר סכום של מאה אלף שקלים (פי 10 מהסכום שהפסדתי) או שמא מעתה זהו חשבון חדש. לפני שהשקעתי את הכסף בבורסה נתתי ממנו מעשר כדין.
תשובה: אפשר לקזז הפסדים ברווחים, אבל לא כפי שכתבת. מדוע את ההפסד הכפלת פי עשר? אם הפסדת עשרת אלפים ש"ח, תמתין עד שתרוויח עשרת אלפים ש"ח, ואז תצא מאוזן. ועל כל רווח מכאן ואילך תפריש מעשר.
שאלה: קושי בצום ערב החתונה: כלה אשר קשה לה לצום ערב חתונתה האם יכולה להקדים או לאחר את הצום, במידה וכן האם האפקטיביות של הצום תהיה זהה?
תשובה: יש עדיפות לצום ביום הנשואין כי הוא יום כיפור אישי לבני הזוג, אך מי שקשה לו יכול לצום גם יום קודם.
שאלה: קריאת מגילת רות בלילה: האם מותר לקרוא מגילת רות בלילה לפני ותיקין? האם יש עדיפות לקראה ביום?
תשובה: יש הנוהגים לקרותה בלילה במהלך התיקון (ספרדים), או סמוך לותיקין כדי לחסוך זמן בתפלת הותיקין ואין בזה בעיה הלכתית. אך יש מקפידים דוקא ר התפילה כמו שקוראים את שאר המגילות. הרב רואי מרגלית.
שאלה: צביעת בית בשבת ע"י גוי: האם מותר לתת לגוי לצבוע את ביתינו כאשר ידוע כי העבודה תעשה בחלקה בשבת? האם מותר לתת לו שכר על עבודה זו?
תשובה: כיון שנעשה בבית ישראל, ע"פ ציווי ישראל ובשביל ישראל, וכן המלאכה היא מלאכה שבמחובר, הדבר אסור אפילו אם היא רק בחלקה נעשית בשבת. (ע"פ שו"ע או"ח סימנים רמד, רמה, רנב, רעו, שכה העוסקים במלאכת הגוי). הרב רואי מרגלית.
שאלה: כיסוי ראש לאלמנה: האם לאלמנה מותר להקל בכיסוי ראש? הכוונה להוציא קצת שער מקדימה, או לחבוש כובעים שרואים את השערות מסביבם. כיסוי ראש זה עסק מייגע, אפילו אם היתה מורגלת בו 20 שנה.
תשובה: גם אלמנה חייבת בכיסוי ראש. הוצאת חלק מהשיער (בשיעור של טפח מרובע) מותרת גם לאישה נשואה. האם עדיפה פאה או מטפחת? האם יש בעיה להוציא את הצמה מהכיסוי?
שאלה: חתונה בספירת העומר: אני מחזיק מנהגי אבלות של ספירת העומר מר"ח אייר ועד שלושת ימי הגבלה. הוזמנתי לחתונה שנערכה בכ"ט באייר. האם היה עליי לצאת מחוץ לאולם ולא להשתתף בריקודים או שהמצווה לשמח חתן וכלה דוחה את האיסור לשמיעת מוזיקה? משפחת החתן והכלה מחזיקים את דיני האבילות מלאחר הפסח ועד ל"ג בעומר.
תשובה: מי שמשתתף בחתונה הנערכת בימי הספירה אחרי ל"ג בעומר, חייב לשמח את החתן והכלה ואין לו שום בעיה לשמוע ולהשמיע מוסיקה, כיון שהם עושים בהיתר. ויש אף תשובה של הגר"מ פיינשטיין במקרה הפוך, שלא קונסים את מי שמתחתן בהיתר ומותר לבוא לחתונה. הרב חיים כץ.
שאלה: יעלה ויבוא בערבית שלפני השקיעה: אנו מתפללים לפני השקיעה בערב שבת. האם כשראש חודש חל ביום שישי אומרים יעלה ויבוא בערבית או שקבלת שבת "מכניסה" אותנו לתוך שבת ואין לומר יעלה ויבוא?
תשובה: אין מזכירין יעלה ויבא בתפלת ערבית של ליל שבת כי קבלת שבת אכן מכניסה אותנו לתוך שבת למרות שאתם לפני השקיעה. הרב רואי מרגלית.
שאלה: שם ה  לבטלה?: במידה ואמרתי פסוק (בתפילה או בתהילים) שבו יש את שם ה וקראתי לא נכון חלק מהפסוק, אלא ששמתי לב לזה רק לאחר שאמרתי כבר את שם ה, האם צריך לחזור ולתקן את הטעות ולהגיד שוב את שם ה או פשוט להמשיך הלאה ולנסות לדייק יותר להבא?
תשובה: יש לסיים את הפסוק ואפשר להמשיך הלאה, ואם ברצונך לחזור יש לקרוא את הפסוק מתחילתו בשלימות. הרב חיים כץ.
שאלה: צפייה במשחקי ספורט: האם מותר לצפות במשחקי ספורט למיניהם, בטלוויזיה או במגרש עצמו, כשיש חשש גדול לראות מראות לא צנועים (ערוצי הטלוויזיה בדרך כלל נוהגים להראות אוהדות ושחקניות לא צנועות)
תשובה: לצפות במראות לא צנועים אסור וגם אם יש חשש גדול שיראו מראות כאלה יש להמנע מלהסתכל.
שאלה: להרביץ לשולחן בשבת: מהו האופן שבו מותר לדפוק (לתופף) על השולחן (יד אחת, שתי ידיים, לפי הקצב, לא לפי הקצב)?
תשובה: מהשולחן ערוך (או"ח שלט, ג) משמע שבכל אופן שמתופפים כראוי אסור. הרמ"א גם נוטה לאסור, אבל מביא סברה ללמד זכות על המקילים, שהיום אין יודעים לתקן כלי שיר (ע"פ סברת התוס'). וערוך השולחן הקשה על סברה זו, שכן גם היום יודעים למתוח מיתר של גיטרה או כינור, והוא ממש תיקון כלי שיר האסור מהתורה. ואפשר ליישב, שאמנם יודעים לתקן, אבל אין רגילים להגיע מתוך תיפוף ומחיאת כף להבאת כלי שיר ותיקונם. אמנם בשולחן ערוך כתב "לספק כלאחר יד מותר", אבל משמע שהכוונה לא כקצב המנגינה. אמנם אפשר ללמד זכות על המקילים, על פי דברי רב האי שהובאו ברא"ש, שהתיר לרקוד בשמחת תורה, כי זו שמחת מצווה. ואם כן כאשר התיפוף לצורך שמחה והתלהבות קדושה, אפשר גם להקל. וכן נהגו חסידים להקל בריקוד. ובצירוף סברת הרמ"א שהיום אין לחוש שיבוא לתקן כלי שיר, מפני שאין רגילים מתוך תיפוף על שולחן להביא כלי נגינה לתקנם. והשינוי הוא רק סניף להיתר. אבל היסוד הוא מצד שיש כאן צורך מצווה של שמחה ושירה ושאין חשש שיבואו לתקן כלי שיר.
שאלה: תפילה באולפנא בכפיה: בתי לומדת באולפנא. המחנכת ורכז החינוך כופים עליה לעמוד ולהתפלל גם כאשר היא לא מרגישה "בכוונה". לטענתה, היא מרגישה "רמאות" כאשר עומדים ומתפללים ללא כוונה. מה דעת הרב?
תשובה: ככלל יש לתת אמון במחנכות. ולעיתים נכון לחייב תפילה, גם אם התלמידה טוענת שאינה יכולה לכוון, כי אחרי המעשים ימשכו הלבבות. ואכן לפעמים אדם אינו מעוניין כל כך להתפלל, אבל אחר שהוא מתחיל להתפלל מתעורר אצלו הרצון. לעומת זאת, אם תתרגל שלא להתפלל יתכן והדבר יגרור אחריו ירידה בעוד תחומים תורניים. בנוסף לכך, יש לחשוב על טובת הכלל, כי אם אחת לא תתפלל, אולי אחרות יגררו אחריה, והרי כל מטרת האולפנה ליצור אווירה חברתית תורנית וכאשר אחת פועלת בניגוד לאווירה יש ממנה נזק.
שאלה: ברכה על חכם גדול: האם יש ברכה על חכם בחוכמות החול בעמ"י כמו על חכם גדול באומות העולם?
תשובה: לא תיקנו חכמים ברכה על כך, כי לנו יש את היחוד שלנו בחכמת התורה והיא העיקר, עם כל החשיבות של ידיעת חוכמות החול. הרב חיים כץ.
שאלה: איך צולים כבד?: כיצד צולים-מכשירים כבד? למדתי מאמי ובבית הספר, שיש להמליח את הכבד, לצלותו ואחר כך לשוטפו במים, לא בכיור כשר, ואז הוא ראוי לאכילה. כך נהגתי במשך שנים. לאחרונה,אורחים שהתארחו בביתי, הזדעזעו מאופן הכשרת הכבד, וטענו, שאין להמליחו לפני הצליה, בשום פנים ואופן. נא להסביר לי את דרך הכשרת הכבד, הנכונה.
תשובה: כבד מכשירים באופן שונה מאשר בשר, אך אין איסור להמליחו לפני הצליה. לשיטת הספרדים בין בשר בין כבד לא ממליחים אלא רק צולים, אך לשיטת האשכנזים ממליחים אותו מעט לאחר מכן צולים אותו ואז מורידים את המלח משום שהוא ספג את הדם.
שאלה: שמלות שהושאלו ואבדו: אשתי השאילה לחברתה 2 שמלות היריון לפני כשנתיים. החברה איבדה אותן וגילתה זאת רק לאחרונה, כאשר אשתי ביקשה אותן בחזרה. ידוע לנו סדר הגודל של המחיר נכון לשעת הקניה. מה עושים? האם יש משקל כלשהו לעובדה שאישתי מתקשה למצוא בגדים הנושאים חן בעיניה ולכן חיפוש של בגדים אחרים עבורה הוא "משימה בלתי אפשרית"?
תשובה: אין דרך אחרת לשום את הנזק אלא ע"י מחיר השמלות בשוק, אך מאחר והן היו כבר משומשות יש להפחית מערכן לפחות שליש. מאידך, מן הראוי שהשואלת תפצה את אשתך על עגמת הנפש שגרמה לה בכך שקשה לה לקנות שמלות אחרות, אך קשה מאוד להעריך דבר זה וגם אי אפשר לחייבו לכן יש להשאירו לשיקול דעתה של השואלת.
שאלה: להרים את הכוס?: כאשר עושים קידוש בציבור גדול ומחלקים קצת יין בכל כוס, האם על היוצאים ידי חובת הקידוש מפי המקדש צריכים להגביה את הכוס או דווקא להשאירה במקומה כיון שאין זו "כוס יין מלא"?
תשובה: אין להם להרים את הכוס, מפני שרק על כוס שיש בה רביעית עושים קידוש, והם יוצאים ידי חובתם בברכתו. ואם ירימו אותה אולי יחשבו שהיא כוס הקידוש שלהם. אמנם יתכן שטוב שיאחזו בכוס בלא להרימה, כפי שאוחזים בכל מאכל בעת שמברכים עליו. אולם אפשר גם שלא לאחוז בה, כי הם סומכים על ברכת המקדש, והוא אוחז ביין בכוס שלו. וצ"ע.
שאלה: שירי ארץ ישראל בשבת: האם מותר לשיר שירי ארץ ישראל בשולחן שבת?
תשובה: אם הם שירים בעלי ערך של אהבת הארץ או העם או ערכים אחרים - מותר.
שאלה: כמה להמתין אחרי גבינה צהובה?: מהם הדעות השונות לגבי זמן ההמתנה בין אכילת גבינה צהובה לבין עוף ובשר?
תשובה: העיקר הוא שגבינה צהובה שלנו אינה הגבינה שצריך להמתין אחריה שש שעות ולכן אין צורך להמתין. מכל מקום צריכים להקפיד על שני דברים: א. לאכול איזה דבר, כדוגמת לחם או תפוח, שיקנח את הפה משאריות הגבינה. ב. לשטוף היטב את הפה. כמו כן צריך לבדוק שהידיים יהיו נקיות, ולא תשאר עליהם שמנונית של גבינה.
שאלה: נישואי בת כהן עם גבר גרוש: החבר של הבת שלי (שהיא בת כהן) נשא לא יהודיה בנשואים אזרחיים בחו"ל ואף התגרש ממנה בחו"ל. האם בתי מותרת לו לנשואים כדת משה וישראל או שחלות עליה מגבלות?
תשובה: אין מניעה הלכתית שבת כהן תנשא למי שהיה נשוי לגויה. אך ראוי לבת כהן שתתחתן עם אדם הגון ושתקרב אותו ליהדות.
שאלה: צבע התכלת יכול לרדת?: נתקלתי בירידת צבע התכלת מהפתילות. כשקושרים אז נשאר תכלת בידיים, אך הצבע על הפתיל לא ירד. התכלת היא של ראדזין. מה הרב חושב על דבר זה?
תשובה: זה לא כל כך טוב. אם זו תכלת אמיתית הצבע לא היה צריך לרדת.
שאלה: חובה לנהוג לפי השש"כ?: האם אשכנזי שאין לו רב משלו חייב ללכת בהלכות שבת אחרי שש"כ מכיון שהתקבל בעם ישראל?
תשובה: אין חיוב ללכת דווקא לפי פסקי שש"כ אם כי בוודאי אפשר לסמוך עליו אם התכנסו כל גדולי ישראל ויחליטו לקבל את פסקי השש"כ החלטה זו תחייב את הצבור.
שאלה: מכתב בשבת: האם מותר לתת מכתב (בנושא קודש) בשבת אם אין אפשרות לתת לאחר השבת?
תשובה: מכתבים שיש בהם דברי תורה או דברי מצוה מותר לקוראם בשבת, אך כל זה בתנאי שהמכתב במעטפה פתוחה, דאל"כ אסור לפתוח את המעטפה בשבת (שש"כ פרק כ"ח סעיף ד', פכ"ט סעיף מ"ה). הרב חיים כץ.
שאלה: הארכת השכרת דירה: ברשותי דירה אותה אני משכיר לזוג. הם כעת בונים את ביתם שלהם בסמוך. החוזה בינינו מסתיים בקרוב, אך הקבלן שלהם "מושך" אותם, והם בצורה טבעית מצפים ממני להאריך להם את החוזה עד שיעברו לביתם. אני חושש שאם אענה לבקשתם, לא יעלה בידי להשכיר את הדירה, או שאאלץ להוריד את מחיר השכרת הדירה מהמחיר המקורי. האם אני צריך להענות לבקשתם משום "ועשית הישר והטוב", או שמא יש להתחשב בסיכון שמא אפסיד ממון?
תשובה: יפה ציטטת את הפסוק ועשית הישר והטוב. מצד הדין אינך חייב להשאירם אך לפנים משורת הדין תקיים מצוה גדולה וה' יפצה אותך על טוב לבך בעצם המעשה ויש להניח שגם בתמורה כספית.
שאלה: דוד שמש שבתוכו גוף חימום חשמלי: עד לאחרונה בביתי היו שני מתקני חימום מים נפרדים, דוד חשמלי בבית ודוד שמש על הגג. לאחרונה נתקלקל הדוד החשמלי שבבית וברצוני לחבר לדוד השמש שעל הגג חשמל שיפעל כמו בוילר כשאין שמש. האם פתיחת האפשרות לחימום המים ע"י חשמל מונעת את ההיתר להשתמש במים מן הדוד בשבת? כמובן שלא מוזרם לשם חשמל בשבת.
תשובה: אכן יש אוסרים דוד שמש מסיבה זו שעלולים גם לחממו בחשמל. אך המתירים אינם חוששים לכך (השווה בין שתי המהדורות של שמירת שבת כהלכתה פרק א). עוד בנושא זה מאת הרב. לתשובת הרב זלמן ברוך מלמד. לתשובת הרב אליעזר מלמד.
שאלה: לבדוק תולעים ממוצרים עם כשרות מהדרין? : מוצר מסחרי שבמרכיבים שלו יש ירקות עלים המוחזקים כנגועים, ויש על המוצר כשרות מהדרין. האם זה מבטיח כשרות מהדרין גם של אותם ירקות, או שיש לבדוק (לדוגמא קופסת שימורי מלפפון חמוץ עם עלי שמיר, או אבקת מרק עם פטרוזיליה).
תשובה: בכשרויות המהודרות מקפידים על כשרותם של כל המרכיבים שהמוצר מכיל. אם הכשרות המהודרת היא כזאת שניתן לסמוך עליה ניתן לאכול ללא כל חשש. ר' אלעד גרוס.
שאלה: גזילת פיתקית בשוק פורים: בישיבתי היה שוק פורים. כל מנצח בתחנה קיבל פתק זכיה. לצערי באחת התחנות נעזרתי ע"י מישהו מהצד וכך זכיתי בפתק. לבסוף אספתי 4 פתקים וקבלתי פרס. כעת אני רוצה לחזור בתשובה ואיני יודע מה לעשות? ייתכן והייתי מקבל את אותו הפרס אם היו לי רק 3 פתקים.
תשובה: פנה לאחראים בצורה אנונימית תשאיר מספר טלפון פקס או תא דואר ובקש מהם תשובה לשאלתך.
שאלה: סדר תפלת שחרית: האם אני חייב קודם להניח תפילין ורק אחר כך לומר "מה טובו", "אדון עולם", "יגדל" ושאר הברכות (כולל ברכות השחר), או שניתן לשנות את הסדר? האם את ברכות ההשכמה כגון נטילת ידיים, אשר יצר, אלוקי נשמה וכד' אני חייב לומר בבית כשאני קם או שאני יכול לאומרם בבית הכנסת?
תשובה: א. אפשר לשנות את הסדר. ב. מנהג הספרדים לברך סמוך להשכמה והאשכנזים נהגו לסדרם בבית-הכנסת. הרב רואי מרגלית.
שאלה: תחנון לנשים: אני יודעת שיש לומר תחנון ביחיד וגם את הדינים במידה ואין ספר תורה בפניו. האם גם אשה צריכה לומר תחנון?
תשובה: אשה פטורה מאמירת תחנון. ואשה שרוצה לומר תחנון, אם היא נמצאת במקום שיש בו ספר תורה או ספרי קודש אחרים בדפוס, רשאית ליפול על פניה, היינו על זרועה. ואם אין שם ספרי קודש - אינה נופלת. ואם היא בירושלים, רשאית ליפול גם במקום שאין ספרי קודש, שקדושת העיר מועילה במקום ספרי קדוש.
שאלה: הסכם קדם נישואין: הרב כתב כמה סיבות רעיוניות שבשלם יש להתנגד להסכם גירושין. הבנתי שיש גם סיבות הלכתיות שבשלם ההסכם הזה הוא בעייתי (כגון גט בכפיה ועד בעיות) רציתי לשמוע את דעת הרב לגבי התוקף ההלכתי עצמו של ההסכם ולא רק להיבט הרעיוני. מלבד זאת שמעתי מאאמו"ר שליט"א שהוא הלך לשאול את הגרז"ן שליט"א על דעתו בעניין הסכם קדם נישואין והגרז"ן אמר לו שהוא מתנגד להסכם וארגון קולך מפרסמים שהוא בעד ההסכם למרות שהוא נגדו.
תשובה: לא נכנסתי לשאלה אימתי הגט נחשב "מעושה" היינו בכפייה ולא ברצון, ופסול. כי בכלל מאתיים מנה. רציתי להקדים את היסוד שהכל יהיה תלוי בבית הדין. ומן הסתם בית הדין ידע כיצד לעשות שהגט יהיה כשר ולא מעושה. אם תוכל לתת לי עדות מהימנה על דעתו של הרב גולדברג, אשמח מאוד.
שאלה: מה נחשב קביעת מזוזה?: האם יש בעיה בבית מזוזה העשוי משפופרת של זכוכית ובתוכה הקלף, שיכולה להסתובב על מקומה? הם זה נקרא ".לקבוע מזוזה"?
תשובה: איני מכיר שפופרת כזו. אם היא קבועה במקומה ורק ניתנת לסיבוב במקומה ולא להוצאה ממקומה נראה לכאורה שהיא כשרה גם לברכה.
שאלה: רעשן לתינוק בשבת: יש לי תינוק בן חצי שנה. האם מותר לי בשבת לקשקש לו עם רעשן, או בכל צעצוע אחר שעושה רעש?
תשובה: לכתחילה צריך להיזהר שלא להשמיע קול לתינוק בצעצוע שכל עניינו הוא השמעת קול, ואפשר לתת לתינוק שישחק בו בעצמו. הרב חיים כץ.
שאלה: של מי הנגטיבים?: צלם החתונות שלקחנו מסרב לתת לנו את התשלילים של התמונות. הדבר לא סוכם מראש (סגרנו רק על מחיר תמונה), אבל היינו בטוחים שנקבל אותם והתאכזבנו מאוד כשסירב לכך. האם ניתן לחייב אותו?
תשובה: צריך לברר מה הנוהג הכללי של הצלמים (לשאול את איגוד הצלמים אם קיים כזה איגוד), ולנהוג על פיו. עד כמה שידוע לי בדרך כלל ה"נגטיב" מגיע אל הלקוח.
שאלה: כולל חרדי בבית כנסת ציוני : באחד מבתי הכנסת הועלתה יוזמה להקמת כולל ולשמש אכסניה ללומדי תורה. כאשר הנושא החל להתממש נעשתה פניה מצד כולל חרדי בבני ברק להגר לרמת גן מסיבות שלהם. הנושא נעצר כיוון שחלק מהגבאים טענו שהם אינם משרתים בצבא. מלבד זאת היו שטענו שאין הוכחה לכך שהם באמת יצליחו להרים את קרן התורה באזורינו. האם יש שינאת חינם בהרחקתם בגלל שאינם משרתים בצבא? האם רווח מעשי לאנשי האיזור הוא שיקול רלוונטי? הרי עצם לימוד התורה פועל ומשפיע. האם אין כאן פגיעה בכלל "אל תמנע טוב מבעליו"? הרי מדובר במילגות לימוד גבוהות. האם יש לכפות על המתנגדים מדין "כופין על מידת סדום"?
תשובה: שנאת חינם אסורה. אולם הדבר מחייב את כולם. גם את אברכי הכולל. לדוגמא, האם הם יעמדו בזמן צפירה לזכר חללי צה"ל? כי אם לא, הדבר יגרום לתסיסה בשכונה ולאיבה גלויה ובמקום לקרב תיווצר הרחקה. ייתכנו עוד מצבים שבהם עלול להיווצר קונפליקט בין האברכים לבין התושבים המקומיים וצריך לבדוק היטב היטב את הכל עובר לעשייתו. לימוד תורה הוא ערך עליון וכל אחד חייב לסייע לו אולם זכותו של ביכנ"ס להעדיף כולל הקרוב אליו ברוחו. כפייה עלולה לגרום למחלוקת ושנאת חינם, ולכן מן הראוי שהעניין יוסדר בהבנה ולא בכפייה.
שאלה: ברכת הלבנה - לאן?: להיכן יש להתפלל את ברכת הלבנה? האם לכיוון הלבנה או שמא לכיוון ירושלים, כשאר התפילות?
תשובה: יש לברך את ד' על חידוש הלבנה ולא להראות כאילו פונה אל הלבנה אבל אין זו תפילה ויכול לפנות לכל כיוון בשעת הברכה.
שאלה: תפילת תשלומין - הכיצד?: מה העניין בתפילת תשלומים, מתי, למה ואיך ובאיזה תפילות יש עניין בתשלומים, ואיך משלימים אותם?
תשובה: שכח או נאנס ולא להתפלל תפילה אחת משלוש התפילות - שחרית מנחה וערבית, עליו להשלימה אחר התפילה הבאה. מי ששכח ולא התפלל את תפילת התשלומין אחר תפילת החובה, בדיעבד יכול להשלימה בכל משך זמן אותה תפילה. צריך להקפיד שתפילת ההשלמה תהיה אחר תפילת החובה ואם התכוון להתפלל את התפילה הראשונה כתשלומין ואת השניה כתפילת החובה, לא יצא בתפילתו הראשונה לשם תשלומין, ועליו לחזור להתפלל בשלישית לשם תשלומין. תקנו חכמים תשלומין לתפילה הסמוכה בלבד, ולכן מי שנאנס ולא התפלל שחרית ומנחה, יתפלל אחר תפילת ערבית את תשלומי מנחה בלבד. מי ששכח להתפלל מוסף, אינו יכול להשלים אותה, מפני שאין מקריבים את קרבנות המוספים אלא ביומם, וכן מי ששכח להתפלל שחרית ביום שמתפללים בו מוסף, אף שלמדנו שצריך להשלים את תפילתו בתפילה הסמוכה, אין מתחשבים בתפילת מוסף, וצריך להשלים את שחרית רק אחר תפילת מנחה. מי שבמזיד לא התפלל את אחת התפילות, אינו יכול להשלימה. אבל מי שלא התפלל מנחה או ערבית בעוד שהיה לו זמן להתפלל, מפני שהיה סבור שאחר שיגמור את הדבר שהתחיל בו ישאר לו זמן להתפלל, ולבסוף נגרר באותו עסק ועברה שעת התפילה, אינו נחשב למבטל את תפילתו במזיד וישלימנה אחר התפילה הבאה. וכן מי שהתחיל לאכול לפני שהתפלל מתוך שחשב שיספיק אח"כ להתפלל, ולבסוף שכח ולא התפלל, למרות שהתחיל לאכול באיסור לפני שהתפלל, כיוון שלא ביטל את התפילה בשאט נפש, ישלימנה אחר התפילה הבאה (שו"ע קח, ח). אך מי שעסק במשחק כדוגמת כדורגל, וקראו לו לבוא להתפלל, ומרוב תשוקתו להמשיך לשחק אמר "עוד רגע" והמשיך לשחק, ובינתיים עבר הזמן, אינו יכול להשלים את תפילתו. ולמרות שלולי המשחק היה שמח מאוד להתפלל, מכל מקום כיוון שידע בבירור שזמן התפילה עומד לעבור, הרי הוא נחשב כמי שביטל את התפילה בשאט נפש. להרחבה עיין בפניני הלכה תפילה פרק י"ח, הלכות ח'-י'.
שאלה: עד כמה מועד מבטל אבילות?: אבא שלי נפטר בערב חג השבועות. ישבנו שבעה רק יום אחד בלבד. מתי עולים לקבר בסוף שבעה, אם בכלל? מתי יוצא יום השלושים? מתי צריך לקום משבעה בערב החג במקרה זה? איך ניתן לקיים ושמחת בחגיך 24 שעות לאחר קבורה?
תשובה: עליה לקבר בסוף שבעה ושלושים אינה דין אלא מנהג. ונהגו לעלות לקבר ביום השבעה והשלושים. במקרה שלכם כיון שמדובר על אבילות על אב, מתבטלת גזירת שבעה אך חשבון הימים לא משתנה, ויום השלושים יהיה ביום רביעי ד' תמוז. בערב החג יש לקום מהשבעה לאחר תפלת מנחה סמוך לחג. מאוד קשה לשמוח בחג זה, שרק לפני שעות מעטות מתנו היה מוטל לפנינו, אך כיון שזו מצוה לשמוח בחג, יש להתאמץ ולהשתדל לקיים מצוה זו, ולהתחזק ביחד כל המשפחה. ובעל הנחמות ינחם אתכם ויגדור את הפירצה הזו, ומכאן ואילך ישמעו בביתכם רק בשורות טובות ישועות ונחמות. הרב חיים כץ.
שאלה: צבא והתנחלויות בעיני החרדים: 1.האם מותר מבחינה הלכתית לסכן את הנפש על מצוות ישוב הארץ-בהתנחלויות? 2. על ידי הקמת מדינת ישראל רבים מהעם עזבו את דרך התורה והמצוות-העבירו אותם על הדת בכוונה תחילה. אם כך מהי השמחה בהקמת המדינה כאשר רבים מאחינו עזבו את הדת הרי צריך בארץ ישראל את תורת ישראל ואם אין תורה אז עדיף לגור בחו"ל? 3. בצבא בימנו יש המון קלקול רוחני איך מותר לאדם להכניס עצמו למקום סכנה רוחנית?
תשובה: 1. את שואלת שאלה טובה שהרי ידוע לנו שאסור לסכן את הנפש מדין "פיקוח נפש", אלא שיש הרבה דברים שאנו עושים והם מסוכנים, למשל, לגור בארץ ישראל יותר מסוכן מאשר לגור בחוץ לארץ, ובכל זאת הקב"ה ציוונו לעלות לארץ ישראל (להלחם בשבעת עממים ועמלק וכו')  זאת אומרת ישנם ציוויים שאף על פי שהם מסוכנים אנו מצווים לעשותם וישנם דברים שאסור לעשותם בגלל שהם מסוכנים  רבותינו אומרים לנו שמצוות יישוב ארץ ישראל קיימת אף על פי שמסוכן לקיימה, אך רבותינו לא אומרים לנו איפה לשבת בארץ ישראל, וברור שמי שיושב בהתנחלויות מקיים מצווה גדולה ומי שמתיישב במקום אחר אינו מקיים אף עבירה ואין לו חיוב לעבור להתנחלויות (אף על פי שאם לא יישבו בהם ייתפס השטח הזה בידי הגוים), ואם יעבור להתנחלות שכרו הרבה מאוד. 2. גם כשעם ישראל יצאו ממצרים הם עבדו את העגל, אך לא בגלל זה נאמר שהיציאה ממצרים היתה שלילית. צריך להפריד בין מהלך חיובי שהיו בו דברים שליליים לבין מהלך שלילי  יציאת מצרים - כמו קום המדינה היו מהלכים חיוביים ובשני המקרים לאחר קום המדינה ולאחר יציאת מצרים קרו דברים שליליים שלולא המהלך החיובי שקדם להם לא היו קורים, אך עדיין קום המדינה זה מהלך נפלא ובזכותו יש לנו מדינה עצמאית ללא מלכות של גויים שיכולה לעשות בנו כרצונה, כל יהודי יודע שיש לו עם ומקום ללכת אליו, ויש מי שדואג לו. ואף על פי שישנם קלקולים גדולים וצריכים אנו עדיין לתקנם, זה לא מעיב על ההישג האדיר של קום המדינה שעליו אנו צריכים להודות לקב"ה. 3. עניינו של הצבא הוא שמירה על המדינה, ואף על פי שיש חשש סכנה רוחנית בצבא, עדיין המדינה צריכה הגנה, ואם אנחנו לא נשמור על המדינה, מי ישמור עליה? לכן, צריך להתגייס לצבא ולשמור על ארץ ישראל ועם ישראל וצריך לא ליפול ברמה הרוחנית, ואם קשה מבחינה רוחנית אז צריך להתחזק מבחינה רוחנית אך לא להתגייס לצבא זה אינו פתרון.
שאלה: איך צוררים נשמה בגן עדן?: אני שומע הרבה את הביטוי "שתהיה עליה לנשמת אביך אמך בגן עדן". זו אמירה נפלאה מהו מקורה?
תשובה: המקור הוא מהזוהר שהנשמה מתעלה ממדרגה למדרגה, הן ע"י מעשיה שעשתה בעולם הזה והן על ידי מעשים טובים שעושים אחרים בעולם הזה לעילוי נשמתה. הרב רואי מרגלית.